รัฐบาลไทย-ข่าวทำเนียบรัฐบาล-ปลัดมหาดไทยเทรนนิ่งชาวราชสีห์รุ่นใหม่ผ่านระบบออนไลน์ เน้นย้ำ หน้าที่ของข้าราชการที่รับเงินเดือนจากภาษีพี่น้องประชาชน ต้องรับใช้ ต้องให้สิ่งที่ดีกับพี่น้องประชาชน
วันพุธที่ 5 มกราคม 2565
ปลัดมหาดไทยเทรนนิ่งชาวราชสีห์รุ่นใหม่ผ่านระบบออนไลน์ เน้นย้ํา หน้าที่ของข้าราชการที่รับเงินเดือนจากภาษีพี่น้องประชาชน ต้องรับใช้ ต้องให้สิ่งที่ดีกับพี่น้องประชาชน
ปลัดมหาดไทยเทรนนิ่งชาวราชสีห์รุ่นใหม่ผ่านระบบออนไลน์ เน้นย้ํา หน้าที่ของข้าราชการที่รับเงินเดือนจากภาษีพี่น้องประชาชน ต้องรับใช้ ต้องให้สิ่งที่ดีกับพี่น้องประชาชน
วันนี้ (5 ม.ค. 65) เวลา 13.00 น. ที่ห้องประชุมดํารงธรรม อาคารศาลาว่าการกระทรวงมหาดไทย นายสุทธิพงษ์ จุลเจริญ ปลัดกระทรวงมหาดไทย เป็นประธานในพิธีเปิดโครงการศึกษาอบรมหลักสูตร “การเป็นข้าราชการที่ดี รุ่นที่ 83” โดยมีนายบุญธรรม ถาวรทัศนกิจ ผู้อํานวยการสถาบันดํารงราชานุภาพ นางสาวรัตนา สรภูมิ ผู้อํานวยการวิทยาลัยมหาดไทย ร่วมรับฟัง โดยเป็นการบรรยายผ่านระบบออนไลน์ไปยังห้องชลบุรี ชั้น 2 อาคารสัมมนา วิทยาลัยมหาดไทย อําเภอบางละมุง จังหวัดชลบุรี โดยมี ข้าราชการใหม่ในสังกัดกรมการพัฒนาชุมชน กรมที่ดิน กรมส่งเสริมการปกครองท้องถิ่น กรมโยธาธิการและผังเมือง และสํานักงานปลัดกระทรวงมหาดไทย รวม 100 คน ร่วมรับฟังและเรียนรู้
นายสุทธิพงษ์ จุลเจริญ ปลัดกระทรวงมหาดไทย กล่าวว่า ขอแสดงความยินดีกับน้อง ๆ ข้าราชการใหม่ของกระทรวงมหาดไทย ซึ่งน้อง ๆ ทุกท่านถือว่าได้ผ่านการคัดกรองแล้วว่า เป็นคนดี มีความรู้ มีเหตุมีผล มีความมุ่งมั่นตั้งใจในการทํางาน เป็นโอกาสดีที่พวกเราต่างกรมจะได้มีโอกาสคุ้นเคยกัน และในอนาคตอาจจะได้มีโอกาสทํางานร่วมกัน ซึ่งการเป็นข้าราชการ นอกจากมีรายได้ มีอาชีพแล้ว ทุกคนจะได้ทําบุญให้กับชีวิตของตัวเราเอง นั่นคือ การที่เราได้ “บําบัดทุกข์ บํารุงสุข” ได้ให้บริการกับพี่น้องประชาชน เป็นอาชีพเดียวนอกเหนือจากได้รับเงินเดือนค่าตอบแทน ทุกท่านจะได้มีโอกาสได้รับเกียรติยศ ชื่อเสียง ให้กับตนเองและวงศ์ตระกูล จะมากหรือน้อย แตกต่างกันตามความมุ่นมั่นในการปฏิบัติราชการ โดยประการสําคัญที่สุด คือ เราต้องเป็นข้าราชการที่ดีในพระบาทสมเด็จพระเจ้าอยู่หัว ซึ่งการเป็นข้าราชการที่ดีในพระบาทสมเด็จพระเจ้าอยู่หัวนั้น คือ การทําให้พี่น้องประชาชนมีความชื่นใจ มีความสุข มีมนุษยสัมพันธ์ในการทํางาน ให้เกียรติ พูดคุย อธิบาย แนะนํา พี่น้องประชาชน ด้วยอัธยาศัยและการบริการที่ดี และเป็นไปตามระเบียบกฎหมาย พี่น้องประชาชนก็จะมีความชื่นใจ โดยสถาบันดํารงราชานุภาพ ซึ่งเป็นหน่วยงานกลางด้านการพัฒนาข้าราชการของกระทรวงมหาดไทย ต้องสร้างความเข้าใจ เสริมสร้างแรงบวกในการทํางาน ทําให้น้อง ๆ ข้าราชการทุกระดับ มีอุดมการณ์ มี passion ในการเป็นข้าราชการที่ดีที่มีอยู่แล้วให้มากเป็นพิเศษ เพื่อเพิ่มพูนความมั่นอกมั่นใจในการเป็นข้าราชการที่ดี ทําเพื่อพี่น้องประชาชน ทําเพื่อส่วนรวม และสถาบันหลักของชาติ อันประกอบด้วย ชาติ ศาสนา และพระมหากษัตริย์
นายสุทธิพงษ์ จุลเจริญ ปลัดกระทรวงมหาดไทย ยังได้กล่าวต่ออีกว่า กระทรวงมหาดไทยเป็นกระทรวงความมั่นคงภายในประเทศ เกี่ยวข้องกับคุณภาพชีวิตของพี่น้องประชาชนในทุกอนูของชีวิต สิ่งสําคัญอีกประการหนึ่งของข้าราชการมหาดไทย คือ ต้องมีความรู้ (Knowledge) ทั้งรู้ระเบียบ กฎหมาย วิชาการสมัยใหม่ ดิจิทัล หลักการบริหาร สิ่งแวดล้อม และแนวทางการทํางานใหม่ ๆ ต้องมีความสามารถในการทํางาน (Ability) เพื่อให้งานเกิดความสําเร็จ และตัวสุดท้ายที่มีความสําคัญต่อการชี้วัดตัดสินว่าจะสามารถประสบความสําเร็จในการทํางานให้เกิดประโยชน์กับประเทศชาติ เกิดประโยชน์กับพี่น้องประชาชน นั่นคือ ทัศนคติ (Attitude) ซึ่งถือเป็นเรื่องใหญ่ที่สําคัญที่สุด และเมื่อ Knowledge x Ablitity x Attitude จะมีค่าเท่ากับ Success หรือ “ความสําเร็จของงาน” นั่นเอง
“เราต้องพยายามตระหนักให้รู้ว่า ใจสําคัญกว่ากาย ใจเป็นนาย กายเป็นบ่าว ต้องช่วยกันประคับประคองดูแลจิตใจของเราให้เป็นคนที่มีจิตใจเด็ดเดี่ยวมั่นคง แน่วแน่ เห็นอกเห็นใจคนที่ตกทุกข์ได้ยาก คนที่เดือดร้อน คิดคํานึงอยู่เสมอว่า คนทุกคนมีศักดิ์ศรี มีคุณค่า มีความเป็นมนุษย์เท่าเทียมกัน และที่สําคัญที่สุด คือ หน้าที่ของข้าราชการที่รับเงินเดือนจากภาษีพี่น้องประชาชน ต้องรับใช้ ต้องให้สิ่งที่ดีกับพี่น้องประชาชน” อย่าทําตัวเป็นเสมือนกระสือในวงราชการ ที่มักจะลาป่วยเป็นนิจ ลากิจอยู่เสมอ เผลอเป็นหลับ มักกลับก่อนเวลา มาสายตลอดปี ความดีรีบรับ สับปลับเมื่อทําผิด ธุรกิจตลอดชาติ อนุศาสตร์ไม่ยอมฟัง นั่งไม่ติดที่งานมีทําไม่เสร็จ บําเหน็จจะเอา หน้าเง้าตลอดชาติ" นายสุทธิพงษ์ฯ กล่าวเน้นย้ํา
นอกจากนี้ นายสุทธิพงษ์ จุลเจริญ ปลัดกระทรวงมหาดไทย ยังได้กล่าวถึง ประเภทของข้าราชการที่เรียกว่า “เทวขุนนาง” ซึ่งเป็นผู้ที่มีความรู้ดี มีสัจจะ เสียสละเพื่อสังคม นิยมประชาธิปไตย ใช้เหตุผล อดทนต่อหน้าที่ หลีกหนีอบายมุข หาความสุขจากธรรมะ เลิกละทิฏฐิ มีสติครองตน อันจะส่งเสริมให้เราเป็นข้าราชการที่ดี ประสบความสําเร็จในการทํางาน ในการทําให้ทุกข์ของประชาชนลดน้อยลง สุขเพิ่มมากขึ้น ดังพระปณิธานขององค์ปฐมเสนาบดีที่ว่า “บําบัดทุกข์ บํารุงสุข” และกําชับให้ข้าราชการใหม่ได้ระลึกนึกถึงเสมอว่า “หน้าที่ของผู้ใต้บังคับบัญชาที่ดีที่สุด คือ การที่เรามีความสามารถในการทําให้ผู้บังคับบัญชาทําในสิ่งที่เราอยากทําได้ หน้าที่ของผู้ใต้บังคับบัญชาที่ดีที่สุด คือ การที่สามารถทําให้ผู้บังคับบัญชาทําในสิ่งที่ดีที่เราอยากให้ทํา”
สุดท้าย นายสุทธิพงษ์ จุลเจริญ ปลัดกระทรวงมหาดไทย กล่าวเพิ่มเติมว่า “หนทางการรับราชการมีเส้นทางที่ขรุขระและยาวไกล สิ่งที่จะช่วยเหลือเราให้ประสบความสําเร็จ คือ ต้องมีระเบียบวินัย ปฏิบัติตามกฎ ระเบียบ ระลึกนึกให้ได้ว่า เราต้องเป็นต้นแบบ เป็นคนที่ทําให้พี่น้องประชาชนมีความสุข มีความชื่นใจ บุญกุศลจากการปฏิบัติราชการจะทําให้เกิดความสุข ซึ่งจะเกิดทันที ถ้าเราได้ทําให้กับพี่น้องประชาชน มีมิตรจิต มีมิตรใจ ทํางานด้วยความอ่อนหวาน เป็นกันเอง ด้วยความเห็นพี่น้องประชาชนเป็นญาติผู้ใหญ่ ก็มั่นใจได้ว่าพี่น้องประชาชนจะเข้าใจ มีความสุข ชื่นใจที่ได้ติดต่องานราชการของพวกเรา ขอให้ทุกคนได้ตั้งมั่นตั้งใจในการประคับประคองตนเอง ยึดมั่นในการเป็นข้าราชการที่ดีในพระบาทสมเด็จพระเจ้าอยู่หัว และดูแลเพื่อน ๆ พี่ ๆ น้อง ๆ ข้าราชการที่ทํางานด้วยกันให้เป็นข้าราชการที่ดีตลอดไป”